Neuvoston päätös,

tehty 18 päivänä marraskuuta 2002,

jäsenvaltioiden valtuuttamisesta ratifioimaan yhteisön puolesta vuoden 1996 kansainvälinen yleissopimus vastuusta ja vahingonkorvauksesta vaarallisten ja haitallisten aineiden merikuljetusten yhteydessä (HNS-yleissopimus) tai liittymään siihen yhteisön puolesta

(2002/971/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 61 artiklan c kohdan, 67 artiklan 1 kohdan ja 300 artiklan 2 kohdan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Vuoden 1996 kansainvälisellä yleissopimuksella vastuusta ja vahingonkorvauksesta vaarallisten ja haitallisten aineiden merikuljetusten yhteydessä, jäljempänä "HNS-yleissopimus", pyritään varmistamaan riittävä, nopea ja tehokas korvaus henkilöille, joille aiheutuu vahinkoa meriteitse kuljetettujen vaarallisten ja haitallisten aineiden päästöistä. Yleissopimus korjaa huomattavan puutteen meren pilaantumiseen liittyvän vastuun kansainvälisessä sääntelyssä.

(2) HNS-yleissopimuksen 38, 39 ja 40 artikla vaikuttavat tuomioistuimen toimivaltaa sekä tuomioiden tunnustamista ja täytäntöönpanoa koskevaan yhteisön johdettuun oikeuteen, josta on säädetty tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annetussa neuvoston asetuksessa (EY) N:o 44/2001(3).

(3) Yhteisöllä on näin ollen yksinomainen toimivalta HNS-yleissopimuksen 38, 39 ja 40 artiklaan liittyvissä kysymyksissä siltä osin kuin nämä artiklat vaikuttavat asetuksessa (EY) N:o 44/2001 vahvistettuihin sääntöihin. Jäsenvaltiot säilyttävät toimivaltansa sellaisten tämän yleissopimuksen piiriin kuuluvien alojen osalta, jotka eivät vaikuta yhteisön oikeuteen.

(4) HNS-yleissopimuksessa tunnustetaan sopimuspuolen asema ainoastaan itsenäisille valtioille, eikä lähiaikoina ole aikomusta aloittaa neuvotteluja uudelleen yhteisön toimivallan ottamiseksi huomioon tällä alalla. Yhteisön ei näin ollen ole tällä hetkellä mahdollista ratifioida HNS-yleissopimusta tai liittyä siihen, eikä tämä näytä olevan mahdollista lähitulevaisuudessa.

(5) HNS-yleissopimus on erityisen tärkeä, sillä sen avulla voidaan yhteisön ja sen jäsenvaltioiden edut huomioon ottaen parantaa vahingonkärsijöiden suojaa meren pilaantumiseen liittyvää vastuuta koskevissa kansainvälisissä säännöissä siten kuin vuoden 1982 Yhdistyneiden Kansakuntien merioikeusyleissopimuksen soveltaminen sitä edellyttää.

(6) HNS-yleissopimuksessa käyttöön otetun järjestelmän aineelliset säännöt kuuluvat jäsenvaltioiden kansalliseen toimivaltaan, ja ainoastaan tuomioistuinten toimivaltaa ja tuomioiden tunnustamista ja täytäntöönpanoa koskevat määräykset kuuluvat yhteisön yksinomaiseen toimivaltaan. Ottaen huomioon HNS-yleissopimuksen tavoitteet ja tarkoitus, ei ole mahdollista erottaa toisistaan yhteisön ja jäsenvaltioiden toimivaltaan kuuluvien yleissopimuksen määräysten hyväksymistä.

(7) Neuvoston olisi sen vuoksi valtuutettava jäsenvaltiot ratifioimaan HNS-yleissopimus tai liittymään siihen yhteisön puolesta tässä päätöksessä vahvistetuin edellytyksin.

(8) Jäsenvaltioiden olisi saatettava kohtuullisessa ajassa päätökseen yhteisön puolesta suoritettavat HNS-yleissopimusta koskevat ratifiointi- tai liittymismenettelynsä. Jäsenvaltioiden olisi vaihdettava tietoja ratifiointi- tai liittymismenettelyjensä etenemisestä niiden ratifiointi- tai liittymiskirjojen tallettamisen valmistelemiseksi.

(9) Yhdistynyt kuningaskunta ja Irlanti osallistuvat tämän päätöksen tekemiseen ja täytäntöönpanoon.

(10) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, se ei sido Tanskaa eikä sitä sovelleta siihen,

ON TEHNYT TÄMÄN PÄÄTÖKSEN:

1 artikla

1. Rajoittamatta yhteisön olemassa olevaa toimivaltaa tällä alalla, neuvosto valtuuttaa jäsenvaltiot ratifioimaan HNS-yleissopimuksen yhteisön puolesta tai liittymään siihen yhteisön puolesta seuraavissa artikloissa vahvistetuin edellytyksin.

2. HNS-yleissopimuksen teksti on tämän päätöksen liitteenä.

3. "Jäsenvaltiolla" tarkoitetaan tässä päätöksessä kaikkia jäsenvaltioita Tanskaa lukuun ottamatta.

2 artikla

Ratifioidessaan HNS-yleissopimuksen tai liittyessään siihen jäsenvaltioiden on annettava seuraava lausuma:

"Tämän yleissopimuksen alaan kuuluvia asioita koskevat tuomiot, jotka on annettu (...n)(4) tuomioistuimessa tunnustetaan ja pannaan täytäntöön (...ssa)(5) asiaa koskevien yhteisön sisäisten säännösten mukaisesti(6)."

3 artikla

1. Jäsenvaltioiden on toteutettava tarvittavat toimenpiteet HNS-yleissopimuksen ratifiointi- tai liittymiskirjojen tallettamiseksi Kansainvälisen merenkulkujärjestön pääsihteerin huostaan kohtuullisessa ajassa ja mikäli mahdollista ennen 30 päivää kesäkuuta 2006.

2. Jäsenvaltioiden on ilmoitettava neuvostolle ja komissiolle ennen 30 päivää kesäkuuta 2004 ajankohta, johon mennessä niiden ratifiointi- tai liittymismenettelyt on määrä saattaa päätökseen.

3. Jäsenvaltioiden on pyrittävä vaihtamaan tietoja ratifiointi- tai liittymismenettelyjensä etenemisestä.

4 artikla

HNS-yleissopimusta ratifioidessaan tai siihen liittyessään jäsenvaltioiden on ilmoitettava kirjallisesti Kansainvälisen merenkulkujärjestön pääsihteerille, että ratifiointi tai liittyminen on suoritettu tämän päätöksen mukaisesti.

5 artikla

Jäsenvaltioiden on mahdollisimman pian pyrittävä siihen, että HNS-yleissopimus muutetaan niin, että Euroopan yhteisö voi tulla sen sopimuspuoleksi.

Tehty Brysselissä 18 päivänä marraskuuta 2002.

Neuvoston puolesta

Puheenjohtaja

P. S. Møller

(1) EYVL C 51 E, 26.2.2002, s. 370.

(2) Lausunto annettu 11. kesäkuuta 2002 (ei vielä julkaistu virallisessa lehdessä).

(3) EYVL L 12, 16.1.2001, s. 1.

(4) Kaikki jäsenvaltiot lausuman antavaa jäsenvaltiota ja Tanskaa lukuunottamatta.

(5) Lausuman antanut jäsenvaltio.

(6) Tällä hetkellä kyseiset säännökset ovat asetuksessa (EY) N:o 44/2001.